[{"text_idx": "#000000", "text": "Porthladd yn gwrthwynebu cynllun M4 Casnewydd"}, {"text_idx": "#000001", "text": "Mae'r cwmni sy'n rheoli Dociau Casnewydd wedi datgan eu gwrthwynebiad i'r llwybr y mae Llywodraeth Cymru a Llywodraeth y DU yn ei fwriadu ar gyfer uwchraddio'r M4 ger y ddinas."}, {"text_idx": "#000002", "text": "Byddai'r llwybr, sy'n cael ei adnabod fel y llwybr du, yn mynd yn syth drwy'r dociau."}, {"text_idx": "#000004", "text": "Bwriad y cynllun yw gwneud teithiau'n gyflymach a lleihau tagfeydd."}, {"text_idx": "#000005", "text": "Mae 3,000 o bobl yn gweithio i Gymdeithas Porthladdoedd Prydain neu i gwmni\u0308au eraill yn y dociau."}, {"text_idx": "#000006", "text": "Mae 1.75 miliwn tunnell o nwyddau'n dod drwy'r Gasnewydd bob blwyddyn, a'r gred yw ei fod yn cyfrannu \u00a3186m i economi Cymru."}, {"text_idx": "#000007", "text": "Byddai'r ffordd newydd - 24 cilometr o draffordd a phont chwe lo\u0302n dros yr afon - yn cael ei hadeiladu 25 metr uwchben y dociau, er mwyn ceisio lleihau tagfeydd ger twneli Brynglas."}, {"text_idx": "#000009", "text": "Disgrifiad o\u2019r llun, Mae ABP yn dweud na fyddai rhai llongau yn gallu cyrraedd Casnewydd petai'r ffordd newydd yn cael ei hadeiladu"}, {"text_idx": "#000010", "text": "Ond mae ABP yn dweud y byddai'r ffordd yn cyfyngu ar y mathau o longau fyddai'n gallu teithio i Gasnewydd."}, {"text_idx": "#000011", "text": "Mae'r cwmni'n dweud na fyddai llongau sy'n cario pren o Latfia yn gyson yn gallu dod, gan eu bod yn rhy fawr."}, {"text_idx": "#000012", "text": "Byddai'r ffordd hefyd yn atal y cwmni rhag symud craeniau mawr o amgylch y safle, yn o\u0302l ABP."}, {"text_idx": "#000013", "text": "Dywedodd cyfarwyddwr ABP yn ne Cymru, Matthew Kennerly y byddai hollti'r porthladd a cholli tir yn niweidio'r busnes."}, {"text_idx": "#000014", "text": "\"Byddai'n cymryd dros 80 acer gennym ni, tua 20% o'r lle sydd gyda ni i reoli'r busnes ar hyn o bryd a lle rydyn ni'n awyddus i ddatblygu yn y dyfodol,\" meddai."}, {"text_idx": "#000015", "text": "Oherwydd taldra'r ffordd, dywedodd na fyddai \"tua 50% o longau yn gallu mynd drwyddo yn y dyfodol\"."}, {"text_idx": "#000016", "text": "Mae ABP yn gwrthwynebu'n swyddogol i'r gorchymyn prynu gorfodol am dir i adeiladu'r ffordd."}, {"text_idx": "#000017", "text": "Disgrifiad o\u2019r llun, Bwriad y cynllun yw lleihau tagfeydd a chyflymu traffig"}, {"text_idx": "#000019", "text": "Mae Llafur yn addo parhau gyda'r cynllun, gan ffafrio'r llwybr du - ond does dim mwy o fanylion yn ei maniffesto.Dywedodd Plaid Cymru y byddai'n gwella'r M4 unai trwy ddefnyddio'r llwybr glas, neu fersiwn wahanol ohono.Byddai'r Ceidwadwyr yn dechrau'r gwaith ar y ffordd o fewn 12 mis, ond ychwanegodd y byddai'n adolygu'r opsiynau am ba lwybr i'w ddefnyddio.Mae UKIP yn gwrthwynebu'r llwybr du oherwydd y gost a'r niwed i'r amgylchedd yn lleol, gan ffafrio'r llwybr glas.Mae'r Democratiaid Rhyddfrydol hefyd yn gwrthwynebu'r llwybr du, ac maen nhw eisiau defnyddio ffyrdd gwahanol i leihau traffig, fel gwella trafnidiaeth gyhoeddus.Byddai'r Blaid Werdd yn cael gwared ar y cynllun yn gyfan gwbl, gan ffafrio gwella systemau trafnidiaeth gyhoeddus, yn cynnwys Metro De Cymru."}]